Predkladacia správa

          
          Ministerstvo školstva, vedy, výskumu a športu Slovenskej republiky predkladá na základe  Plánu práce vlády SR na rok 2011 na rokovanie vlády Slovenskej republiky materiál „Koncepcia rozvoja pohybových aktivít detí a mládeže“, ďalej len „koncepcia“.
Cieľom koncepcie je zapojiť čo najviac detí a mládeže do pohybových aktivít v rámci vyučovania i v mimo vyučovacom čase. Cieľovou skupinou sú deti a mládež od 6 do 18 rokov, kde by mal štát najviac intervenovať a ovplyvňovať výchovu a vzdelávanie detí a mládeže prostredníctvom pohybových aktivít. Koncepcia nemá ambíciu riešiť problematiku športovo talentovanej mládeže a univerzitného športu. Problematika školského športu bude komplexnejšie riešená v pripravovanej Štátnej politike v oblasti športu, ktorú bude prerokovávať vláda SR v decembri 2011.
Návrh koncepcie obsahuje  súčasný stav v pohybovej aktivite detí a mládeže, jeho hlavné problémy, návrh riešení problémov v telesnej výchove, v oblasti pohybových aktivít detí a mládeže popoludňajších hodinách, športových súťažiach žiakov a v osvete pohybových aktivít. Súčasťou materiálu je príloha so štatistickými údajmi o učiteľoch telesnej výchovy. 
Hlavné problémy:
-          nedostatočný počet hodín telesnej výchovy pri súčasnom časovom rozsahu vyučovania telesnej výchovy na základných školách a stredných školách,
-          nedostatočne pripravené ľudské zdroje na vyučovanie „zážitkovej“ telesnej výchovy, motivovanie detí a mládeže k pohybu, najmä na prvom stupni základných škôl, 
-          telesná výchova sa učí málo atraktívnym spôsobom,
-          nedostatočné využívanie ponuky nových druhov športu a pohybových aktivít, najmä  v prírode,
-          nedostatočné docenenie významu predmetu telesná výchova v porovnaní s ostatnými predmetmi v školách, 
-          nedostatočná kontrola realizácie záujmovej činnosti v školách a v školských zariadeniach a účasti detí a mládeže zapojených do pohybových aktivít, 
-          slabá prezentácia pohybových aktivít detí a mládeže a osveta dobrých príkladov z praxe,
 
Hlavné riešenia:
-          zvýšiť počet hodín telesnej výchovy v štátnom vzdelávacom programe na tri hodiny týždenne na všetkých základných a stredných školách. V prípade, že sa budú stanovovať hodiny len pre vzdelávacie oblasti, stanoviť počet hodín pre vzdelávaciu oblasť Zdravie a pohyb vo vzdelávacích programoch základných škôl a stredných škôl na minimálne tri hodiny týždenne tak, aby obsahom týchto hodín boli preukázateľne pohybové aktivity,
-          definovať kvalitu výchovno-vzdelávacieho procesu v oblasti pohybových aktivít, naviazať ju na percento žiakov cvičiacich žiakov na hodinách telesnej výchovy a žiakov zapojených do mimoškolských pohybových aktivít a rekreačného športu,
-          do hodín telesnej výchovy zaraďovať pohybové aktivity, o ktoré majú deti a mládež záujem, pričom na všetkých stupňoch škôl zaraďovať pohybové aktivity primerané veku, 
-          pripravovať učiteľov na zážitkové vyučovanie telesnej výchovy a rozšíriť ponuku akreditovaných programov pre učiteľov v rámci kontinuálneho vzdelávania, zameraných najmä na zážitkové vzdelávanie,
-          zlepšiť kontrolu realizácie záujmovej činnosti v školách a v školských zariadeniach zo strany krajských školských úradov, zriaďovateľov škôl a vedenia škôl,
-          zaviesť športové poukazy s možnosťou použiť ich aj mimo škôl a školských zariadení,
-          zaviesť možnosť financovania záujmovej činnosti prostredníctvom zvýšeného príspevku štátu a príspevku rodiča na športový poukaz,
-          zlepšiť informovanosť občanov o ponuke pohybových aktivít v obciach a mestách, zlepšiť osvetu účinkov pohybovej aktivity na zdravie, zlepšiť osvetu aktívnej práce pedagogických zamestnancov škôl v oblasti pohybovej aktivity.
 
Súčasťou materiálu je príloha so štatistickými údajmi o učiteľoch telesnej výchovy.
 
Zo štyroch zásadných pripomienok Ministerstva financií SR boli tri akceptované a jedna čiastočne akceptovaná. Dňa 5.8.2011 sa uskutočnilo rozporové konanie s Úradom vlády SR, prerokovaných bolo 11 zásadných pripomienok, tri zásadné pripomienky boli akceptované, šesť bolo čiastočne akceptovaných a dve zásadné pripomienky boli zmenené na obyčajné, ktoré neboli akceptované. Všetky rozpory boli odstránené. Vplyvy na štátny rozpočet uvádzame v doložke vybraných vplyvov, materiál má pozitívny vplyv na informatizáciu spoločnosti, iné vplyvy nie sú.
 
Materiál sa predkladá bez rozporov.